《皇帝狩于近郊》
宋代·张方平

讲事时农隙，斿车引狩畋。旌门开霁野，帐殿拂霜天。

星斗随华开，风云逐宝鞭。翼开花浪急，围合锦城圆。

射狡无遗镞，从奔必应弦。迹人轻过电，骑队速回漩。

鸷翮纷争击，材卢亦竞先。亟来馀逸足，径下不虚拳。

勇气凌金鼓，欢声杂筦弦。抗緌分逆顺，植表阅周旋。

汤德逾三面，尧心岂两豜。颁禽均近列，赐帛及高年。

坐幄陈慈宴，停舆劳力田。鸣铙回綵仗，斜日下濛泉。

宁校虞旗获，聊供庙俎鲜。简稽严卒乘，典制寓蹄筌。

甫草深怀古，磻溪念得贤。威灵增震耀，夷虏慑腥膻。

羽猎尝箴汉，车攻昔美宣。词臣兹纪咏，抑未愧前篇。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。